CELEX: 32018D0810(01)
Language: et
Date: 2018-08-09 00:00:00
Title: Komisjoni otsus, 9. august 2018, millega luuakse eksperdirühm, mis toimib radikaliseerumise ennetamist ja selle vastu võitlemist puudutavate liidu meetmete juhtnõukoguna

10.8.2018   
               
               
                  ET
               
               
                  Euroopa Liidu Teataja
               
               
                  C 281/3
               
            
         KOMISJONI OTSUS,
         9. august 2018,
         millega luuakse eksperdirühm, mis toimib radikaliseerumise ennetamist ja selle vastu võitlemist puudutavate liidu meetmete juhtnõukoguna
         (2018/C 281/03)
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Komisjon lõi 27. juuli 2017. aasta otsusega C(2017) 5149 final (1) radikaliseerumise vastu võitlemise kõrgetasemelise eksperdirühma, et suurendada jõupingutusi terrorismi ja vägivaldse äärmusluseni viiva radikaliseerumise ennetamiseks ja selle vastu võitlemiseks ning koordineerimise ja koostöö tõhustamiseks kõigi asjaomaste sidusrühmade vahel.
                  
               
                     (2)
                  
                  
                     Oma lõpparuandes, (2) mis võeti vastu 18. mail 2018, esitas komisjoni kõrgetasemeline radikaliseerumise vastu võitlemise töörühm mitu konkreetset soovitust, et aidata töötada välja ja rakendada sihtotstarbelisemaid ja tulemuslikumaid meetmeid radikaliseerumise ennetamiseks ja selle vastu võitlemiseks liidu ja liikmesriikide tasandil. Soovitused hõlmavad näiteks liidu koostöömehhanismi loomist, et tagada suurem koordineerimine poliitikakujundajate, praktikute ja teadlaste vahel, tihedam koostöö mitmesuguste liidu algatuste vahel ja liikmesriikide suurem kaasamine nõustamisse selliste liidu tasandi meetmete strateegiliste prioriteetide asjus, mille eesmärk on toetada liikmesriikide jõupingutusi terrorismi ja vägivaldse äärmusluseni viiva radikaliseerumise ennetamiseks ja selle vastu võitlemiseks.
                  
               
                     (3)
                  
                  
                     Liikmesriikide suurema kaasamise tagamiseks on seega vaja luua eksperdirühm, mis toimiks radikaliseerumise ennetamist ja selle vastu võitlemist puudutavate liidu meetmete juhtnõukoguna (edaspidi „juhtnõukogu“).
                  
               
                     (4)
                  
                  
                     Juhtnõukogu peaks andma liikmesriikidele võimaluse anda komisjonile nõu strateegiliste suundade asjus, millega tagatakse, et liidu algatused ja instrumendid igat liiki terrorismi ja vägivaldse äärmusluse ennetamiseks ja selle vastu võitlemiseks keskenduvad liikmesriikide asjaomaste sidusrühmade vajadustele ja nõuetele ning liidu tasandi prioriteetidele.
                  
               
                     (5)
                  
                  
                     Selleks et koguda Euroopa ja liikmesriikide asjakohaseid seisukohti ja eksperditeadmisi, peaks juhtnõukogu koosnema liikmesriikide pädevate asutuste kõrge tasandi esindajatest, kes oleksid täisliikmed, ja Euroopa välisteenistuse (3) ja ELi terrorismivastase võitluse koordinaatori (4) esindajatest, kes oleksid kooskõlas oma institutsioonilise mandaadiga vaatlejad. Juhtnõukogu liikmete jaoks tuleks kehtestada teabe avalikustamise eeskirjad.
                  
               
                     (6)
                  
                  
                     Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (5).
                  
               
                     (7)
                  
                  
                     27. juuli 2017. aasta otsus C(2017) 5149 final tuleks kehtetuks tunnistada,
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Luuakse eksperdirühm, mis toimib radikaliseerumise ennetamist ja selle vastu võitlemist puudutavate liidu meetmete juhtnõukoguna (edaspidi „juhtnõukogu“).
         
         
            Artikkel 2
            Ülesanded
            Juhtnõukogu annab komisjonile nõu järgmistes küsimustes:
            
                        a)
                     
                     
                        strateegilised prioriteedid ja suunad liidu koostöös terrorismi ja vägivaldse äärmusluseni viiva radikaliseerumise ennetamise ja selle vastu võitlemise valdkonnas;
                     
                  
                        b)
                     
                     
                        võimalikud lüngad ja paranemisruum liidu koostöös terrorismi ja vägivaldse äärmusluseni viiva radikaliseerumise ennetamise ja selle vastu võitlemise valdkonnas ning meetmete ja mehhanismide hindamine liidu tasandil.
                     
                  
         
            Artikkel 3
            Liikmed
            
               1.   Juhtnõukogu koosneb liikmesriikide pädevatest asutustest.
            
            
               2.   Liikmesriikide ametiasutused määravad kuni kaks kõrge tasandi esindajat ja kuni kaks asendusliiget ning vastutavad selle eest, et nende esindajatel oleksid kõrgetasemelised eksperditeadmised.
            
         
         
            Artikkel 4
            Eesistuja
            Juhtnõukogu eesistujaks on komisjoni rände ja siseasjade peadirektoraadi (DG HOME) peadirektor või asepeadirektor.
         
         
            Artikkel 5
            Tegevus
            
               1.   Juhtnõukogu tegutseb eesistuja ülesandel kooskõlas komisjoni eksperdirühmade horisontaalsete eeskirjadega (edaspidi „horisontaalsed eeskirjad“) (6).
            
            
               2.   Juhtnõukogu koosolekud toimuvad üldjuhul komisjoni ruumides.
            
            
               3.   Juhtnõukogu koosolekud toimuvad vähemalt kord aastas.
            
            
               4.   Rände ja siseasjade peadirektoraadi tugi- ja koordineerimisüksus pakub juhtnõukogule sekretariaaditeenuseid, valmistab koostöös komisjoni asjaomaste peadirektoraatidega tööd ette, muu hulgas kogudes liikmesriikidelt, teadlastelt ja praktikutelt arengu, trendide ja vajalike meetmete kohta eksperditeadmisi, ning tagab asjakohased järelmeetmed. Komisjoni asjaomaste talituste ametnikud, kes tunnevad menetluse vastu huvi, võivad juhtnõukogu koosolekutel osaleda.
            
            
               5.   Eesistuja nõusolekul võib juhtnõukogu liikmete lihthäälteenamusega otsustada, et juhtnõukogu arutelud on avalikud.
            
            
               6.   Protokollis kajastatakse adekvaatselt ja täielikult päevakorra iga punkti arutlusi ja juhtnõukogu esitatud arvamusi. Protokolli koostab tugi- ja koordineerimisüksus eesistuja vastutusel.
            
            
               7.   Juhtnõukogu võtab oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et arvamustele, soovitustele või aruannetele lisataks dokument nende seisukoha põhjenduste kokkuvõttega.
            
         
         
            Artikkel 6
            Kutsutud eksperdid
            Eesistuja võib kutsuda juhtnõukogu töös ajutiselt osalema eksperte, kes on konkreetses päevakorraküsimuses pädevad. Eksperdid võivad olla era- või avalikust sektorist.
         
         
            Artikkel 7
            Vaatlejad
            
               1.   ELi terrorismivastase võitluse koordinaatorile ja Euroopa välisteenistusele tuleks anda vaatleja staatus kooskõlas horisontaalsete eeskirjadega, kui eesistuja esitab otsese vaatlejaks tulemise kutse.
            
            
               2.   Vaatleja staatuse saamise korral määravad nad oma esindajad.
            
            
               3.   Eesistuja võib anda vaatlejatele ja nende esindajatele loa osaleda juhtnõukogu arutlustel ja pakkuda eksperditeadmisi. Neil ei ole hääleõigust ja nad ei osale juhtnõukogu soovituste või nõuannete koostamisel.
            
         
         
            Artikkel 8
            Töökord
            Eesistuja ettepanekul ja temaga kokkuleppel võtab juhtnõukogu eksperdirühmade standardtöökorra alusel horisontaalsete eeskirjade (7) kohaselt lihthäälteenamusega vastu oma töökorra.
         
         
            Artikkel 9
            Ametisaladus ja salastatud teabe käitlemine
            Juhtnõukogu liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustusi, mis kehtivad kõigile institutsioonide liikmetele ja personalile, ning komisjoni otsustes (EL, Euratom) 2015/443 (8) ja (EL, Euratom) 2015/444 (9) sätestatud komisjoni julgeolekunorme, milles käsitletakse liidu salastatud teabe kaitsmist. Juhul kui nad kõnealuseid kohustusi ei täida, võib komisjon võtta kõik asjakohased meetmed.
         
         
            Artikkel 10
            Läbipaistvus
            
               1.   Juhtnõukogu registreeritakse eksperdirühmade registris.
            
            
               2.   Mis puudutab juhtnõukogu koosseisu, siis liikmesriikide ametiasutuste ja vaatlejate nimed avaldatakse eksperdirühmade registris.
            
            
               3.   Kõik asjakohased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registris või esitades registris lingi asjakohasele veebisaidile, kus nimetatud teave asub. Asjakohastele veebisaitidele juurdepääsemiseks ei ole vaja ennast kasutajana registreerida ja sellega ei ole seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustdokumendid ning pärast koosolekut võimalikult kiiresti selle protokoll. Avaldamise suhtes tehakse erandid ainult juhul, kui leitakse, et dokumendi avaldamine kahjustaks Euroopa Parlamendi ja nõukogu määruse (EÜ) nr 1049/2001 (10) artiklis 4 kindlaks määratud avaliku või erahuvi kaitset.
            
         
         
            Artikkel 11
            Koosolekutega seotud kulud
            
               1.   Juhtnõukogu tegevuses osalejatele ei maksta osutatud teenuste eest tasu.
            
            
               2.   Komisjon hüvitab juhtnõukogu tegevuses osalejate reisi- ja elamiskulud. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
            
         
         
            Artikkel 12
            27. juuli 2017. aasta otsus C(2017) 5149 final tunnistatakse kehtetuks.
         
         
            Brüssel, 9. august 2018
            
               
                  Komisjoni nimel
               
               
                  komisjoni liige
               
               Dimitris AVRAMOPOULOS
            
         
         
            (1)  Komisjoni 27. juuli 2017. aasta otsus C(2017) 5149 final, millega moodustatakse kõrgetasemeline radikaliseerumise vastu võitlemise töörühm (ELT C 252, 3.8.2017, lk 3).
         
            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1
         
            (3)  Nõukogu 26. juuli 2010. aasta otsus 2010/427/EL, millega määratakse kindlaks Euroopa välisteenistuse korraldus ja toimimine (ELT L 201, 3.8.2010, lk 30).
         
            (4)  Euroopa Ülemkogu 25. märtsi 2004. aasta deklaratsioon terrorismivastase võitluse kohta.
         
            (5)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
         
            (6)  Komisjoni 30. mai 2016. aasta otsus C(2016) 3301 final, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
         
            (7)  Horisontaalsete eeskirjade artikkel 17.
         
            (8)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (9)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
         
            (10)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).